ПРОТОКОЛ № 15
ОТ ЗАСЕДАНИЕ НА
КОМИСИЯТА ПО АТЕСТИРАНЕТО И КОНКУРСИТЕ
ПРИ СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ,
ПРОВЕДЕНО НА 18.05.2026 г.

ПРИСЪСТВАТ: Драгомир Кояджиков, Стефан Гроздев, Таня Орешарова - Банкова, Веселина Ставрева, Мартин Аврамов, Асен Попов и Георги Мулешков

Отсъстват: Атанаска Дишева и Олга Керелска

На заседанието присъстват: 
Антонина Попова – директор на дирекция „Атестиране, конкурси и кадрова дейност на съдии“;
Цветанка Тиганчева - началник-отдел „Конкурси на съдии“;
Михаела Стефанова - началник-отдел „Регистри и съдебни кадри“

Протоколирал: Илиана Атанасова

След проведеното гласуване и при обявения резултат със 7 гласа „За“, 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

Включва за разглеждане допълнителна точка Р-11. 

РАЗНИ

Р-1. ОТНОСНО: Проект на становище по чл. 169, ал. 1 от ЗСВ във връзка с чл. 55,  ал. 1 от Наредба № 1 от 09.02.2017 г. за конкурсите за магистрати и за избор на административни ръководители в органите на съдебната власт за притежаваните професионални качества на Даниела Каролова Телбизова – Янчева - заместник на административния ръководител - заместник-председател на Окръжен съд - Стара Загора, във връзка с открита процедура за избор на административен ръководител – председател на Окръжен съд - Стара Загора, който ще се проведе на 26.05.2026 г. 
След проведеното гласуване и при обявения резултат със 7 гласа „За“, 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

1.1. ПРИЕМА становището за притежаваните професионални качества на Даниела Каролова Телбизова – Янчева - заместник на административния ръководител - заместник-председател на Окръжен съд - Стара Загора. 

1.2. ИЗПРАЩА, на основание чл. 55, ал. 2 от Наредба №1 от 09.02.2017 г. за конкурсите за магистрати и за избор на административни ръководители в органите на съдебната власт, становището по т. 1.1 на Даниела Каролова Телбизова – Янчева - заместник на административния ръководител - заместник-председател на Окръжен съд - Стара Загора, за запознаване.

1.3. ПРЕДОСТАВЯ становището по т. 1.1 на Съдийската колегия, на основание чл. 55, ал. 1 от Наредба №1 от 09.02.2017 г. за конкурсите за магистрати и за избор на административни ръководители в органите на съдебната власт, ведно с цялата документация във връзка с избор на административен ръководител – председател на Окръжен съд - Стара Загора. 

1.4. ВНАСЯ предложението за провеждане на избор в заседанието на Съдийската колегия, насрочено на 26.05.2026 г., за разглеждане и произнасяне.

Р-2. ОТНОСНО: Предложение от административния ръководител - председател на Окръжен съд - Варна за поощряване на Десислава Георгиева Манасиева - Жекова - съдия в Окръжен съд - Варна с отличие „личен почетен знак втора степен - сребърен”, както и с парична награда, на основание чл. 303, ал. 2, т. 2 буква „б” и чл. 303, ал. 3, т. 1 от ЗСВ.  
Точка Р-2 е поставена на съвместно обсъждане и гласуване с точка Р-3.

Р-3. ОТНОСНО: Заявление от Десислава Георгиева Манасиева - Жекова – съдия в Окръжен съд - Варна за освобождаване от длъжност, на основание чл. 165, ал. 1, т. 2 от ЗСВ.
Точки Р-2 и Р-3 са поставени на съвместно обсъждане и гласуване
След проведеното гласуване и при обявения резултат със 7 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

3.1. Отлага произнасянето по точки Р-2 и Р-3 за следващо заседание на Комисията по атестирането и конкурсите.

3.2. УКАЗВА на съдия Десислава Георгиева Манасиева - Жекова да уточни в какъв срок ще изготви съдебните актове по обявените за решаване дела, както и ДА УВЕДОМИ Ккомисията от коя дата желае да бъде освободена от длъжност „съдия“ на основание чл. 165, ал. 1, т. 2 от ЗСВ.

Р-4. ОТНОСНО: Предложение от административния ръководител - председател на Апелативен съд - София, за поощряване на Иван Димитров Иванов – съдия в Апелативен съд - София, с отличие „личен почетен знак първа степен - златен“, както и с парична награда, на основание чл. 303, ал. 2, т. 2, буква „а“ и  чл. 303, ал. 3, т. 1 от ЗСВ. 
След проведеното гласуване и при обявения резултат със7гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

4.1. ПРЕДЛАГА НА СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ ДА ПООЩРИ, на основание чл. 304, ал. 1 от ЗСВ във връзка с чл. 303, ал. 2, т. 2, буква „а“ и  чл. 303, ал. 3, т. 1 от ЗСВ, Иван Димитров Иванов – съдия в Апелативен съд - София, с ранг „съдия във ВКС и ВАС“, с отличие „личен почетен знак първа степен - златен“, както и с парична награда в размер на 770 евро (седемстотин и седемдесет евро) за проявен висок професионализъм, безупречно и образцово изпълнение на служебните задължения и високи нравствени качества.

4.2. ПРЕДЛАГА НА СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ решението по т. 4.1. да се предостави на дирекция ,,Бюджет и финанси“, по компетентност.

4.3. Внася предложенията в заседанието на Съдийската колегия на Висшия съдебен съвет, насрочено за 19.05.2026 г., за разглеждане и произнасяне. 

Р-5. ОТНОСНО: Предложение от административния ръководител – председател на Апелативен съд - София, за освобождаване на Иван Димитров Иванов от заеманата длъжност „съдия“ в Апелативен съд - София, на основание чл. 165, ал. 1, т. 1 от ЗСВ.
След проведеното гласуване и при обявения резултат със 7гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

5.1. ПРЕДЛАГА НА СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ ДА ОСВОБОДИ, на основание чл. 160 във връзка с чл. 165, ал. 1, т. 1 от ЗСВ, Иван Димитров Иванов от заеманата длъжност „съдия“ в Апелативен съд - София, с ранг „съдия във ВКС и ВАС“, считано от 10.06.2026 г. 

5.2. ВНАСЯ предложението в заседанието на Съдийската колегия на Висшия съдебен съвет, насрочено за 19.05.2026 г., за разглеждане и произнасяне. 

Р-6. ОТНОСНО: Произнасяне по допустимостта на кандидата - участник в процедура за избор на административен ръководител - председател на Районен съд - Ямбол, както и предложение за определяне на дата за провеждане на събеседване с допуснатия кандидат в процедурата за Районен съд - Ямбол.
След проведеното гласуване и при обявения резултат със 7гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

6.1. ДОПУСКА, на основание чл. 194а, ал. 2 от ЗСВ,  до участие в процедура за избор на административен ръководител – председател на Районен съд-Ямбол, открита с решение на Съдийската колегия на Висшия съдебен съвет по № 17/03.06.2025 г. (обн. ДВ бр. 46/06.06.2025 г.), следния кандидат:    
			
Административен ръководител - председател на
Районен съд-Ямбол

ДОПУСНАТ  КАНДИДАТ
ВХ.№	ИМЕ	ЗАЕМАНА ДЛЪЖНОСТ КЪМ МОМЕНТА	
ВСС-10370/26.06.2025 г.	Николай Иванов Кирков	заместник на административния ръководител – заместник-председател на Районен съд-Ямбол	
6.2. ОБЯВЯВА, на основание чл. 194а, ал. 4 от Закона за съдебната власт, списъка с допуснатия до участие в избора по т. 6.1 кандидат на страницата на Висшия съдебен съвет в Интернет.

След проведеното гласуване и при обявения резултат с 6 гласа „За“  и 1 глас ,,Против“.
6.3. ПРЕДЛАГА НА СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ ДА ОПРЕДЕЛИ дата за провеждане на събеседване с допуснатия кандидат в процедурата за избор на административен ръководител - председател на Районен съд – Ямбол – 1 кандидат.

6.4. ВНАСЯ предложението по т. 6.3 в заседанието на Съдийската колегия на Висшия съдебен съвет, насрочено за 19.05.2026 г., за разглеждане и произнасяне. 

Р-7. ОТНОСНО: Заявление от Ангелина Колева Боева – съдия в Софийския районен съд, за отказ от участие в конкурс за повишаване в окръжните съдилища – гражданско отделение, обявен с решение на Съдийската колегия на ВСС по протокол № 45/03.12.2024 г., изм. и доп. с решение по протокол № 46/10.12.2024 г., (обн. в ДВ бр. 2/07.01.2025 г.).
След проведеното гласуване и при обявения резултат със 7 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

7.1. ПРЕДЛАГА НА СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ ДА ПРЕКРАТИ, на основание чл. 35, ал. 7, пр. 1 от Наредба № 1/09.02.2017 г. по отношение на Ангелина Колева Боева – съдия в Софийски районен съд, конкурсната процедура за повишаване в длъжност „съдия“ в окръжните съдилища – гражданско отделение, обявен с решение на Съдийската колегия на ВСС по Протокол № 45/03.12.2024 г., изм. и доп. с решение по Протокол № 46/10.12.2024 г., (обн. ДВ, бр. 2/07.01.2025 г.), поради постъпил отказ от участие в конкурса. 

7.2. Решението по т. 7.1 може да се обжалва пред 3-членен състав на Върховния административен съд в 14-дневен срок от съобщаването му.

7.3. Да се уведоми конкурсната комисия по конкурса за повишаване в окръжните съдилища – гражданско отделение за решението по т. 7.1.

7.4. ВНАСЯ предложението в заседание на Съдийската колегия на Висшия съдебен съвет, насрочено за 26.05.2026 г., за разглеждане и произнасяне. 

Р-8. ОТНОСНО: Предложение от административния ръководител – председател на Административен съд – Благоевград за увеличаване щатната численост на Административен съд – Благоевград с 1 (една) длъжност „съдия“. 
След проведеното гласуване и при обявения резултат със 7 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

8.1. ПРЕДЛАГА НА СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ ДА ПРЕДЛОЖИ, на основание чл. 30, ал. 5, т. 7 от ЗСВ, на Пленума на ВСС ДА РАЗКРИЕ, на основание чл. 30, ал. 2, т. 8 от ЗСВ, 1 (една) длъжност „съдия“ в Административен съд – Благоевград.

8.2. ОТКРИВА съгласувателна процедура за съкращаване на 1 (една) свободна длъжност „съдия“ в Административен съд - Ловеч.

8.2.1.  Да се изиска от административния ръководител - председател на Административен съд - Ловеч становище, относно възможността за съкращаване на 1 (една) свободна длъжност „съдия“ в Административен съд - Ловеч.

Мотиви: Постъпило е предложение от председателя на Административен съд – Благоевград за разкриване на 1 (една) длъжност „съдия“ в органа, обосновано със значителна натовареност на магистратите, както и запазване на тенденцията за увеличаване броя на постъпилите дела. Посочено е, че за 2025 г. съдът отчита 25% увеличение на постъпленията, от които 46.1% ръст на образуваните първоинстанционни дела спрямо предходната 2024 г. Административният ръководител подчертава, че кадровото обезпечаване е от съществено значение за запазване на ежегодно отчитаните добри резултати, като срочност, бързина и качество на правораздаването. 
След като разгледа настоящото предложение, Комисията пристъпи към изследване данните за натовареността на органа по брой постъпили дела за последните четири години, спрямо средната натовареност за административните съдилища в страната:

•	за 2022 г. → 12,38 дела при средна за страната 10,74 (при щат 12 съдии);
•	за 2023 г. → 14,78 дела при средна за страната 11,06 (при щат 12 съдии);
•	за 2024 г. → 13,03 дела при средна за страната 10,88 (при щат 13 съдии);
•	за 2025 г. → 16,33 дела при средна за страната 11,39 (при щат 13 съдии).

От посочените данни е видно, че се наблюдава трайна тенденция на натовареност над средните нива за страната, като същата нараства значително през 2025г., когато съдът работи при нива от 16,33 постъпили дела на съдия, което е с близо 5 дела над средните за страната.
Към момента щатната численост на органа се състои от 13 (тринадесет) магистрати, в т.ч. 1 (един) административен ръководител, 1 (един) заместник на административния ръководител и 11 съдии, като е налице 1 (една) вакантна длъжност „съдия“, която е обявена на конкурс за повишаване в длъжност и на която е командирован съдия от Районен съд – Сандански.
При разкриване на 1 (една) нова длъжност (увеличаване на щата на 14 съдии), натовареността на органа би се оптимизирала, като същата би се променила на 15,17 постъпили дела на съдия. Макар тази стойност да остава над средната за страната, увеличаването на щата би създало по-добри условия за равномерно разпределение на натовареността и за по-ефективно правораздаване, предвид високия брой постъпващи дела.
С оглед на гореизложеното, Комисията счита, че предложението от председателя на Административен съд – Благоевград е основателно и щатната численост следва да бъде увеличена с 1 (една) длъжност „съдия“, поради което пристъпи към възможността за съкращаване на длъжност от друг административен съд.  
Като обсъди кадровото състояние на административните съдилища, КАК констатира, че в АдмС Бургас, АдмС Ямбол и АдмС Ловеч са налични по 1 (една) свободна длъжност „съдия“. След разглеждане на данните за щатната численост и натовареността на горепосочените органи, Комисията, предлага да бъде открита съгласувателна процедура с административния ръководител на АдмС Ловеч, с оглед по-ниската от средната за страната натовареност за административните съдилища и възможността за съкращаване на 1 (една) свободна длъжност от този орган на съдебна власт, която да бъде пренасочена към АдмС Благоевград. 

Р-9. ОТНОСНО: Заявление от Андрей Красимиров Георгиев за възстановяване функциите му на контактна точка в Европейската съдебна мрежа по граждански и търговски дела.
След проведеното гласуване и при обявения резултат със 7 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

9.1. ПРИЕМА, че с възстановяването на основание чл. 195, ал. 4 от ЗСВ на Андрей Красимиров Георгиев, на заеманата преди назначаването му за заместник-министър на правосъдието, длъжност „съдия“ в Софийски районен съд, се възобновяват и функциите му като член на Националната съдебна мрежа по граждански и търговски дела в Република България, тъй като  членството му в Европейската съдебна мрежа по граждански и търговски дела не е прекратено с решение на Съдийската колегия на ВСС.
Мотиви: С решение на Съдийската колегия на ВСС по протокол № 39 от 22.10.2024 г. съдия Андрей Георгиев е избран на основание чл. 15 от Правилата за дейността на Националната съдебна мрежа по граждански и търговски дела в Република България, за член на тази мрежа. С решение по протокол № 9 от 10.03.2026 г., т. 13 Съдийската колегия освободи, на основание чл. 195, ал. 1, т. 2 от ЗСВ, Андрей Красимиров Георгиев от заеманата длъжност „съдия“ в Софийски районен съд, считано от датата на встъпване в длъжност „заместник-министър“ на правосъдието. С решение по пр. №17/12.05.2026 г., т. 51 той е възстановен на съдийската длъжност по негово искане. В същото заявление за възстановяване, съдия Георгиев, отправя и молба да бъдат възстановени функциите му като контактна точка в Европейската съдебна мрежа по граждански и търговски дела от датата на встъпването му в длъжност. 
Съгласно чл. 18 от Правилата за дейността на Националната съдебна мрежа по граждански и търговски дела в Република България: 
„Членството в Мрежата се прекратява с мотивирано решение на Съдийската колегия на ВСС по предложение на Комисията по атестирането и конкурсите към Съдийската колегия на ВСС в следните случаи: 
а) в случай на изтичане на мандата; 
б) по молба на лицето; 
в) при невъзможност на лицето да изпълнява задълженията си; 
д) при трайно неизпълнение на ангажиментите, произтичащи от тези правила. 
e) в случай, че съответният член престане да отговаря на някое от изискванията на чл. 5, т. 1 – т. 5 от настоящия раздел.“ 
При освобождаването от заеманата длъжност за съдия Георгиев не е вземано нарочно решение от СК на ВСС за прекратяване членството му в Националната съдебна мрежа по граждански и търговски дела в Република България предвид хипотезите на чл. 18 от Правилата.

9.2. ДА СЕ УВЕДОМИ Андрей Красимиров Георгиев – съдия в Софийския районен съд за решението по т. Р-9.1.
9.3. Изпраща решението на дирекция „Международна дейност, връзки с обществеността и протокол“, за сведение и по компетентност.

Р-10. ОТНОСНО: Приемане на Отчет за дейността на Националната съдебна мрежа за международно сътрудничество по наказателни дела в Република България (НСММСНД) за 2025 г., представен на Годишната среща на НСММСНД на 17.04.2026 г. 

Мотиви: По предложение на Мариета Неделчева – съдия в Окръжен съд – гр. София и национално лице за контакт на Националната съдебна мрежа за международно сътрудничество по наказателни дела в Република България (НСММСНД), след съответните решения на Комисията по атестирането и конкурсите към Съдийската колегия на ВСС по пр. №8/16.03.2026 г. и на Съдийската колегия на ВСС по пр. №11/24.03.2026 г. е одобрено провеждането на Годишната среща на НСММСНД на 17.04.2026 г. от 10.30 ч., присъствено в сградата на ВСС и онлайн. По време на срещата е представен и приет подробен обобщен Отчет за дейността на Националната съдебна мрежа за международно сътрудничество по наказателни дела в Република България през 2025 г., приложен към настоящата преписка. От проведената среща е изготвена и паметна записка. 
	Съгласно чл. 24, ал.1 от Правилата за дейността на Националната съдебна мрежа за международно сътрудничество по наказателни дела в Република България, докладът за дейността на мрежата се представя на Съдийската колегия на ВСС чрез Комисията по атестирането и конкурсите към СК на ВСС. 
	
След проведеното гласуване и при обявения резултат със 7 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

10.1. ПРЕДЛАГА на Съдийската колегия на ВСС да ПРИЕМЕ ЗА ЗАПОЗНАВАНЕ Отчета за дейността на Националната съдебна мрежа за международно сътрудничество по наказателни дела в Република България (НСММСНД) за 2025 г. и Паметната записка от проведената на 17.04.2026 г. Годишна среща на НСММСНД.

10.2. ПРЕДЛАГА на Съдийската колегия на ВСС ДА ВЪЗЛОЖИ на отдел „Международна дейност“ да публикува на интернет страницата на ВСС, в раздела, определен за свързани с мрежата публикации:

- Отчет за дейността на Националната съдебна мрежа за международно сътрудничество по наказателни дела в Република България (НСММСНД) за 2025 г. 
- Паметна записка от проведената на 17.04.2026 г. Годишна среща на НСММСНД.  

10.3. Внася предложението в следващото заседание на Съдийската колегия на Висшия съдебен съвет. 

ЕДИННИ ФОРМУЛЯРИ

С-1. ОТНОСНО: Придобиване статут на несменяемост на Любомир Илиев Игнатов - съдия в Софийския районен съд. 
След проведеното гласуване и при обявения резултат със 7 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

1.1. НЕ ПРИЕМА ИЗЦЯЛО обобщения доклад на атестационния състав ведно с направеното предложение за атестиране за придобиване статут на несменяемост на Любомир Илиев Игнатов - съдия в Софийския районен съд. 
Мотиви: Мотиви: Атестирането на съдия Любомир Илиев Игнатов е за придобиване статут на несменяемост.
Помощната атестационна комисия (ПАК) е предложила комплексна оценка „Много добра“ – 91 точки. Намалила е цифровите оценки по част от критериите. 
Атестираният съдия не е подал възражение срещу предложената от ПАК комплексна оценка.
След внимателен анализ на материалите по атестационната преписка и при съобразяване на досегашната си практика, КАК намира, че на съдията следва да бъде определена комплексна оценка „Много добра“ – 95 точки, както следва:
- да се приеме предложената от ПАК цифрова оценка от 19 т. по критерия „Умение за анализ на правнорелевантните факти“;
- да бъде увеличена с 2 т. цифровата оценка по критерия „Умение за оптимална организация на работата“ спрямо предложението на ПАК (от 10 на 12 т.);
- да бъде увеличена с 2 т. цифровата оценка по критерия „Експедитивност и дисциплинираност“ спрямо предложението на ПАК (от 5 на 7 т.);
- да се приемат предложените от ПАК максимални цифрови оценки по всички останали критерии.

По втория общ критерий „Умение за анализ на правнорелевантните факти“:
Към този критерий са относими 6 от актовете, които по статистически данни са били отменени изцяло. От 6-те акта едно въззивно решение обаче е било отменено частично. Следователно то неправилно е било отразено в статистическите картони като изцяло отменено вместо като изменено. Освен това едно разпореждане в заповедно производство е било отменено при наличието на противоречива практика на различните състави на въззивната инстанция. Това обстоятелство изрично е било подчертано от помощната комисия. Така остават 4 изцяло отменени акта поради укор в работата на атестирания магистрат на база показателите по чл. 31 от Наредба № 2 от 23.02.2017 г. Възниква въпросът дали пренебрежимо малкият брой на отменените актове обуславя отнемането на точки от цифровата оценка. Отговорът следва да е положителен предвид мотивите на атестационния състав по част VI, т. 2 от ЕФА. Посочено е, че в актовете на съдия Игнатов се наблюдава утежнено изложение на релеватните факти и обстоятелства, както и че понякога е налице неточно съотнасяне на осъществените юридически факти с нормативната уредба. Отправена е препоръка за концентрация при определяне на спорните моменти между страните и за стегнато изложение на мотивите. 
Съображенията на ПАК, чиито членове имат цялостна и непосредствена представа за качеството на работа на магистрата и за умението му да анализира правнорелевантните факти, не могат да бъдат пренебрегнати, като КАК намира, че предложената от атестационния състав редукция с 1 точка е достатъчна. 
Ето защо по втория общ критерий КАК приема предложената от ПАК цифрова оценка от 19 т. 

По третия общ критерий „Умение за оптимална организация на работата“:
През атестационния период съдията е изготвил 1786 акта по граждански дела, като от тях:
- 1424 бр. (79,73%) са били обявени с срок до 1 месец;
- 63 бр. (3,53%) – в срок до 3 месеца;
- 257 бр. (14,39%) – в срок до 1 година;
- 42 бр. (2,35%) – в срок над 1 година.
Съдия Игнатов е бил докладчик и по 31 въззивни наказателни дела, като всички актове са били обявени в 1-месечен срок.
Изложените статистически данни налагат извода, че решенията по много граждански дела – общо 299 бр. – са били постановени извън 3-месечния срок, който КАК приема за разумен за високо натоварените съдилища. Сред тях не е малък и броят на просрочените решения повече от година. 
Отделно от изложеното, атестационният състав е констатирал и голям брой новообразувани заповедни производства от 2024 г., по които не е имало произнасяне до края на атестационния период (01.07.2025 г.) По тях не е бил спазен 3-дневният срок за произнасяне съгласно чл. 411, ал. 2 ГПК.
За периода на атестацията не са били подавани заявления за забавено правосъдие по глава трета „а“ ЗСВ. Няма данни за извършени проверки на организацията на дейността на магистрата от горестоящ орган на съдебната власт. При извършени от ИВСС проверки на съдилищата, в които е работил съдия Игнатов, не са били отправяни препоръки относно дейността му.
При тези данни КАК намира, че намаляването на цифровата оценка по разглеждания критерий с 5 точки, каквото е предложението на ПАК, е прекомерно. В сходни хипотези по вече приключили атестации на съдии от Софийския районен съд, КАК е отнемала в повечето случаи 2 точки, а при множество заявления за забавено правосъдия по глава трета „а“ ЗСВ – и допълнителна трета точка. В настоящия случай цифровата оценка следва да бъде редуцирана с 3 точки предвид констатацията на атестационния състав за голям брой заповедни производства от 2024 г., по които няма произнасяне и които фактически не са били включени в отразените по-горе статистически данни.    
По изложените съображения КАК приема цифрова оценка от 12 т. по третия общ критерий. 
  
По четвъртия общ критерий „Експедитивност и дисциплинираност“:
Помощната комисия е предложила оценка от 5 точки. Основните мотиви за намаляване на цифровата оценка с 3 т. (при максимални 8 т.) са съотношението от 83,68% между постъпилите 2133 и свършените 1785 дела, както и увеличената висящност на делата на съдебния състав в СРС, председателстван от съдия Игнатов, от 160 бр. на над 300 бр.
КАК констатира, че съотношението от 83,68% между постъпили и свършени дела е било изчислено от ПАК само на база граждански дела. Както вече беше посочено, съдията е разгледал като младши съдия и 31 наказателни дела, като там ефективността по този показател е 103,33%. Така общата ефективност по втория показател на чл. 33 от Наредба № 2 от 23.02.2017 г. (съотношение между постъпили и свършени дела) се повишава незначително на 83,96%. По първия показател на чл. 33, а именно съотношение между разгледани и свършени дела, ефективността общо за гражданските и наказателните дела е 73,79%. 
Резултатът по двата показателя е по-нисък в сравнение с приключили атестации на съдии от СРС. По-ниската ефективност в работата на съдия Игнатов се дължи на големия брой неприключили дела с продължителност над 1 година – 228 бр. в СРС и 27 бр. в СГС. Сред тях обаче се включват и дела, които са били обявени за решаване, но по които няма постановен краен съдебен акт – 60 бр. в СРС и 24 бр. в СГС. Касае се за неразумно просрочени актове, но заради тях оценката се намалява по критерия „Умение за оптимална организация на работата“. На следващо място, по-ниската ефективност се дължи на продължителността на съдебните производства над 1 година заради забавени произнасяния по движението на делата (размяна на книжа, определения по чл. 140 ГПК за насрочване на делото в о. с. з. и др.), каквито са и констатациите на ПАК. Налице е укор в работата на съдията, но забавянето на делата следва да доведе до отнемането само на 1 точка от цифровата оценка. КАК намира, че тази минимална редукция е справедлива и достатъчна, защото не се констатират негативи по третия и четвъртия показател на чл. 33 (няма данни за влезли в сила дисциплинарни наказания или заповеди по чл. 327 ЗСВ).         
С оглед изложените констатации и направените изводи КАК приема оценка от 7 точки по четвъртия общ критерий.   
 От материалите по атестационната преписка не се установяват проблеми по останалите общи и специфични критерии. По всички тях помощната комисия е предложила максималните цифрови оценки, които се възприемат и от КАК. 

В обобщение, в резултат на проведеното атестиране за несменяемост на съдия Любомир Илиев Игнатов от Софийския районен съд, Комисията по атестирането и конкурсите при Съдийската колегия на ВСС приема комплексна оценка „Много добра“ – 95 точки. 

1.2. Налице са условията по чл. 196, ал. 1, т. 2 от ЗСВ за провеждане на атестиране за придобиване статут на несменяемост на Любомир Илиев Игнатов - съдия в Софийския районен съд. 

1.3. ИЗГОТВЯ, на основание чл. 204а, ал. 3, т. 3 от ЗСВ, комплексна оценка „МНОГО ДОБРА“ - 95 (деветдесет и пет) точки на Любомир Илиев Игнатов - съдия в Софийския районен съд. 

1.4. ПРЕДОСТАВЯ, на основание чл. 205, ал. 1 от ЗСВ, на Любомир Илиев Игнатов - съдия в Софийския районен съд, резултатите от атестирането, за запознаване. 

1.5. ПРИ ВРЪЩАНЕ на резултатите от атестиране, подписани без възражение от магистрата, ВНАСЯ В СЪДИЙСКАТА КОЛЕГИЯ НА ВСС предложение за провеждане на атестиране за придобиване статут на несменяемост, на основание чл. 196, ал. 1, т. 2 от ЗСВ, както и приемане, на основание чл. 206, ал. 1 от ЗСВ, комплексна оценка от атестирането „МНОГО ДОБРА“ на съдия Игнатов. 
 
С-2. ОТНОСНО: Периодично атестиране на Николай Николов Чакъров - съдия в Софийския районен съд. 
След проведеното гласуване и при обявения резултат със 7 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

2.1. ПРИЕМА ИЗЦЯЛО обобщения доклад на атестационния състав ведно с направеното предложение за периодично атестиране на Николай Николов Чакъров - съдия в Софийския районен съд. 

2.2. Налице са условията по чл. 196, ал. 1, т. 3 от ЗСВ за провеждане на периодично атестиране на Николай Николов Чакъров - съдия в Софийския районен съд. 

2.3. ИЗГОТВЯ, на основание чл. 204а, ал. 3, т. 3 от ЗСВ, комплексна оценка „МНОГО ДОБРА“ - 100 (сто) точки Николай Николов Чакъров - съдия в Софийския районен съд. 

2.4. ПРЕДОСТАВЯ, на основание чл. 205, ал. 1 от ЗСВ, на Николай Николов Чакъров - съдия в Софийския районен съд, резултатите от атестирането, за запознаване. 

2.5. ПРИ ВРЪЩАНЕ на резултатите от атестиране, подписани без възражение от магистрата, ВНАСЯ В СЪДИЙСКАТА КОЛЕГИЯ НА ВСС предложение за провеждане на периодично атестиране, на основание чл. 196, ал. 1, т. 3 от ЗСВ, както и приемане, на основание чл. 206, ал. 1 от ЗСВ, комплексна оценка от атестирането „МНОГО ДОБРА“ на съдия Чакъров. 
 
ПРЕДЛОЖЕНИЯ ЗА ПОВИШАВАНЕ НА МЯСТО В ПО-ГОРЕН РАНГ

С-3. ОТНОСНО: Предложение от административния ръководител - председател на Районен съд - Пловдив за повишаване на Николай Диянов Голчев - съдия в Районен съд - Пловдив, с ранг „съдия в ОС“, на място в по-горен ранг „съдия в АС“. 
След проведеното гласуване и при обявения резултат със 7 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

3.1. Предлага на Съдийската колегия на Висшия съдебен съвет ДА ПОВИШИ, на основание чл. 234 от ЗСВ, Николай Диянов Голчев - съдия в Районен съд - Пловдив, с ранг „съдия в ОС“, на място в по-горен ранг „съдия в АС“, с основно месечно трудово възнаграждение, съгласно Таблица №1 на ВСС за определяне на максималните основни месечни работни заплати на съдии, прокурори и следователи, считано от датата на вземане на решението.

3.2. Внася предложението в заседание на Съдийската колегия на Висшия съдебен съвет, насрочено за 19.05.2026 г., за разглеждане и произнасяне. 

С-4. ОТНОСНО: Предложение от и.ф. административния ръководител – председател, на основание чл. 168, ал. 8, изр. 2 от ЗСВ, и заместник-председател на Окръжен съд – Велико Търново за повишаване на Румена Пенева Фоти – административен ръководител – председател на Районен съд - Павликени, с ранг „съдия в АС“, на място в по-горен ранг „съдия във ВКС и ВАС“. 
След проведеното гласуване и при обявения резултат със 7 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

4.1. Предлага на Съдийската колегия на Висшия съдебен съвет ДА ПОВИШИ, на основание чл. 234 от ЗСВ, Катя Румена Пенева Фоти – административен ръководител – председател на Районен съд - Павликени, с ранг „съдия в АС“, на място в по-горен ранг „съдия във ВКС и ВАС“, с основно месечно трудово възнаграждение, съгласно Таблица №1 на ВСС за определяне на максималните основни месечни работни заплати на съдии, прокурори и следователи, считано от датата на вземане на решението.

4.2. Внася предложението в заседание на Съдийската колегия на Висшия съдебен съвет, насрочено за 18.05.2026 г., за разглеждане и произнасяне. 

ПРЕДЛОЖЕНИЕ ЗА ПРИДОБИВАНЕ СТАТУТ НА НЕСМЕНЯЕМОСТ

С-5. ОТНОСНО: Предложение от административния ръководител - председател на Районен съд - Своге за придобиване статут на несменяемост на Андрей Вячеславович Чекунов – съдия в Районен съд – Своге. 
След проведеното гласуване и при обявения резултат с 6 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

5.1. ОТКРИВА, на основание чл. 58, ал. 1 от Наредба № 2/23.02.2017 г. за показателите, методиката и реда за атестиране на съдия, председател и заместник-председател на съд, процедура за придобиване статут на несменяемост, на основание чл. 196, ал. 1, т. 2 от ЗСВ, на Андрей Вячеславович Чекунов – съдия в Районен съд – Своге, за периода 21.05.2021-21.05.2026.

5.2. На основание чл. 58, ал. 2 от Наредбата да се изискат от административния ръководител на Районен съд - Своге необходимите документи за провеждане на атестиране.

ДОПЪЛНИТЕЛНА ТОЧКА

Р-11. ОТНОСНО: Молби от кандидати във връзка с конкурс за повишаване в длъжност „съдия“ в административните съдилища.
След проведеното гласуване и при обявения резултат със 7 гласа „За“ 

КОМИСИЯТА ПО АТЕСТИРАНЕТО И КОНКУРСИТЕ
РЕШИ:

11.1. ДА СЕ ПРЕДОСТАВЯТ на Петя Николова Топалова – съдия в Софийски районен съд, копие от мотивираното становище на конкурсната комисия в пълнота, както и копие от протоколите от оценяването на всички кандидати в конкурса за повишаване в длъжност „съдия“ в административните съдилища.

11.2. ДА СЕ ПРЕДОСТАВЯТ на Калинка Костадинова Иванова – съдия в Районен съд - Благоевград, копие от мотивираното становище на конкурсната комисия в пълнота, както и копие от протокола за класиране и протоколите от оценяването на всички кандидати в конкурса за повишаване в длъжност „съдия“ в административните съдилища.

11.3. ДА СЕ ПРЕДОСТАВЯТ на Владимир Атанасов Пензов – съдия в Районен съд - Благоевград, копие от мотивираното становище на конкурсната комисия в пълнота, както и копие от протокола за класиране и протоколите от оценяването на всички кандидати в конкурса за повишаване в длъжност „съдия“ в административните съдилища.

11.4. Внася постъпилите молби ведно с настоящото решение в заседание на Съдийската колегия на Висшия съдебен съвет, насрочено за 26.05.2026г., за сведение.

ПРЕДСЕДАТЕЛ НА КОМИСИЯТА
ПО АТЕСТИРАНЕТО И КОНКУРСИТЕ
КЪМ СЪДИЙСКАТА КОЛЕГИЯ
НА ВИСШИЯ СЪДЕБЕН СЪВЕТ: 
ДРАГОМИР КОЯДЖИКОВ